Afrikaans: Die klimaat van die kontinente en die wêreld word beheer deur komplekse maritieme en aardse wisselwerkings wat ŉ verskeidenheid klimate oor ŉ reeks streke en kontinente veroorsaak. Klimaat beïnvloed landbou, die omgewing, water en selfs die ekonomie van lande regoor die wêreld. Die klimaat van die wêreld wissel van een dekade tot 'n volgende en 'n veranderende klimaat is natuurlik en te wagte. Daar is gter met rede kommer dat die ongekende menslike nywerheids- en ontwikkelsaktiwiteite an die afgelope twee eeue veranderings buite die natuurlike wisseling veroorsaak het. Klimaatsverandering is die natuurlike siklus waardeur die aarde en sy atmosfeer verandering in die hoeveelheid energie wat van die son afkomstig is, akkommodeer. 'n Gevaar is 'n fisiese situasie wat 'n potensiaal vir menslike beserings, skade aan eiendom, skade aan die omgewing of 'n kombinasie hiervan inhou. Dit is belangrik om tussen die terme ramp en gevaar te onderskei. 'n Ramp word beskou as 'n ernstige onderbreking van die funksionering van 'n gemeenskap of samelewing wat wydverspreide menslike, materiële of ekonomiese verliese veroorsaak wat groter is as wat die aangetaste gemeenskap deur gebruik van hul eie hulpbronne kan hanteer. Rampe kan natuurlik wees, soos byvoorbeeld 'n vloed, of kan deur die mens veroorsaak word, soos 'n kernongeluk. Rampe kan verder geklassifiseer word as rampe wat stadig begin, soos 'n droogte, of skielike rampe, soos 'n aardbewing. Die woord risiko is een van die merkwaardigste voorbeelde van woorde met veelvuldige en uiteenlopende betekenisse wat nie altyd erken word nie. Risiko kan 'n tegniese betekenis hê wat na 'n kans of waarskynlikheid verwys, soos 'n risiko weens blootstelling; of 'n gevolg of impak, soos die risiko weens rook; of 'n doodsgevaarlike situasie wat deur 'n kernkragstasie veroorsaak kan word. Hierdie studie het die invloed van klimaatswisseling op vloedrisiko in die //Khara Hais-munisipaliteit in die Noord-Kaap ondersoek. Die gebied wat ondersoek is, sluit die hele Oranje- en Vaalrivier-opvanggebiede in waar maandelikse reënvaldata, asook afloopdata gebruik is om 'n vloedmodel te skep om 'n vloed binne 'n tydperk van twee maande te kan voorspel wat boere en die inwoners van die gebiede wat deur hierdie vloedgebeurtenis beïnvloed mag word betyds te kan waarsku. Kaarte is geproduseer om die hoë en lae hoeveelhede reënval in hierdie twee opvanggebiede te toon waar jare en maande ewekansig gekies is, asook om tydperke van een maand en twee maande voor hierdie gekose datums te toon. Voorbeelde is gekies van die hoogste aangetekende reënval, wat in 1988 plaasgevind het, die medium hoeveelheid in 1977, en die laagste hoeveelheid in 1997. Verder is nog vyf voorbeelde geneem om die reënval- en klimaatswisseling van die jare en maande tussen 1950 en 1999 te ondersoek.